ธนชาตใส่เงินเพิ่มทุน500ล.รับขยายธุรกิจ
คปภ.เผยธนชาตประกันภัยเพิ่มทุน 500 ล้านบาท เป็น 1,240 ล้านบาท ขยายธุรกิจ
20 พ.ย. 2555

คปภ.เผยธนชาตประกันภัยเพิ่มทุน 500 ล้านบาท เป็น 1,240 ล้านบาท ขยายธุรกิจ
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า เดือน ต.ค.ที่ผ่านมา คปภ.ได้อนุมัติให้บริษัท ธนชาตประกันภัย เพิ่มทุนจดทะเบียน 500 ล้านบาท จาก 740 ล้านบาท เป็น 1,240 ล้านบาท และขอจดทะเบียนแปรสภาพเป็นบริษัทมหาชนจำกัด
ทั้งนี้ คาดว่าการเพิ่มทุนครั้งนี้ น่าจะเพื่อใช้สำหรับการขยายกิจการ เนื่องจากผลการดำเนินงานงวด 9 เดือนของบริษัท ธนชาตประกันภัย บริษัทมีกำไรสุทธิจำนวน 436 ล้านบาท เพิ่มขึ้นจากช่วงระยะเวลาเดียวกันของปีก่อน 60 ล้านบาท หรือ 16% โดยปัจจัยสำคัญที่มีผลต่อการดำเนินงานได้แก่ เบี้ยประกันภัยรับที่เพิ่มขึ้นในทุกๆ ช่องทาง และเน้นผลิตภัณฑ์ที่สามารถก่อผลกำไรให้กับบริษัท รวมทั้การบริหารจัดการค่าสินไหมทดแทน และค่าใช้จ่ายในการดำเนินงานอย่างมีประสิทธิภาพ
นายนพดล เรืองจินดา กรรม การบริษัท ธนชาตประกันภัย กล่าวว่า บริษัทอยู่ระหว่างปรับโครงสร้างในส่วนของผู้ถือหุ้น ซึ่งจะมีการนำกำไรสะสมที่มีอยู่มาแปลงเป็นทุนทั้งหมดเท่าที่จะทำได้ โดยอยู่ระหว่างเสนอเรื่องขออนุมัติจาก คปภ.